text: Fredericia Kommune politianmelder udlejer 
  17 juni 2014 kl. 13.11
  Fredericia Kommune har nu politianmeldt indehaveren af en kontorbygning i et industriområde i Erritsø, hvor 33 rumænere, der arbejder på et DONG Energy-byggeri, i en længere periode har været indkvarteret ulovligt.
  Det skriver Fagbladet 3F.
  - Vi gav ham frist til 10. juni til at rømme bygningen, hvilket vi har været ude at konstatere, ikke er sket. Det er ikke i orden, men vi kan ikke gøre mere nu og har derfor overgivet sagen til politiet, siger teamleder i by- og erhvervsafdelingen Anders Tang Herreborg Kjærved.
  Ejeren af kontorbygningerne, Martin Krogh, understreger, at han vil efterleve påbuddet om at rømme bygningen.
  - Det bliver så hurtigt, det kan lade sig gøre og her i juni måned, siger han.
  Jan Holm Nielsen, 3F Fredericia, oplyser, at der bliver ledt med lys og lygte efter andre steder, hvor rumænerne kan bo.
  - Kommunens frist er overskredet, men man kan jo ikke bare sætte 33 udenlandske arbejdere på gaden. Det er ikke deres skyld, at de er havnet i den situation, siger han.
  De rumænske arbejdere er i gang med at udbygge en olieterminal for statens energiselskab DONG i udkanten af Fredericia. Rumænerne har ikke ønsket at udtale sig til Fagbladet 3F om deres situation.
  